## Metrovalencia facilita el desplaçament per a acudir amb tramvia a FIMI, Babykid Spain i Beauty Valencia

*** Del 22 al 24 se celebra la Fira Internacional de la Moda Infantil i la de Puericultura, i del 25 al 27, el Saló Professional d’Estètica, Ungles, Perruqueria i Barberia
* Les freqüències de pas seran de 20 minuts els dies laborables, de 30 el dimecres 22, festiu a València, i entre 30 i 40 minuts el cap de setmana**

Metrovalencia facilitarà entre el 22 i el 27 de gener els desplaçaments a Fira València en la línia 4 del tramvia amb l’objectiu de facilitar la mobilitat per a les persones que acudisquen a la Fira Internacional de la Moda Infantil (FIMI) i a la de Puericultura (Babykid Spain) del 22 al 24, i al Saló Professional d’Estètica, Ungles, Perruqueria i Barberia (Beauty Valencia) del 25 al 27 d’este mes.

Durant la celebració del certamen, el servici de tramvia circularà entre la parada de Doctor Lluch i la de Fira i viceversa, amb una freqüència de pas de 20 minuts els dies laborables entre les 6 i les 23 hores; de 30 minuts el dimecres 22, festiu en la ciutat de València, de 6 a 22 hores; i entre 30 i 40 minuts en l’horari establit des de les 6:00 hores fins a les 23 hores el dissabte i diumenge.

Les jornades del 23, 24 i 27, el primer servici des de Beteró cap a Fira eixirà a les 6 hores, i des de Doctor Lluch, amb la mateixa destinació, a les 6:30 hores. L’última circulació des de Doctor Lluch cap a Fira partirà a les 21:29 hores, i, en sentit contrari, a les 22:19 hores.

El dimecres 22, el primer tramvia eixirà de Doctor Lluch a les 6:10 hores, i l’últim, a les 21:30 hores. Des de Fira, el primer serà a les 7:04 hores, i l’últim, a les 22:19 hores.

El dissabte 25, el primer tramvia des de Doctor Lluch entrarà en servici a les 6 hores, mentres que, des de Fira, l’últim transport s’oferirà a les 22:19 hores. El diumenge 26, el primer comboi des de Doctor Lluch eixirà a les 7:20 hores, i l’últim des de Fira, a les 22:19 hores.

Amb la finalitat d’agilitzar el servici, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. A més del tramvia, també es pot accedir a Fira València desplaçant-se fins a l’estació Les Carolines/Fira de la línia 2 de Metrovalencia.

Tots aquells usuaris que desitgen ampliar la informació d’horaris i freqüències d’este servici poden consultar la pàgina web de [Metrovalencia](http://www.metrovalencia.es/) i en el telèfon gratuït d’informació i atenció al client 900 46 10 46, així com en @metrovalencia, en facebook/metrovalencia.fgv i en l’*app* oficial.

Fecha: 21/01/2025